རིགས་ཀྱི་མེས་པོ་རླབས་ཆེན་འདི་ལ་ཡང་རྗེས་དྲན་གྱི་དུས་ཆེན་ཞིག་ཡོད་ན་ཅི་མ་རུང་སྙམ་པའི་བསམ་བློ་ཡུན་རིང་ནས་འཁོར་མྱོང་མོད།ཕྱི་བཤོལ་གྱི་དབང་གིས་གཏན་ཁེལ་བ་ཞིག་མ་བྱུང་བར་ལུས།སྤྱི་ལོ་ཉིས་སྟོང་བཅུ་གསུམ་ལོའི་ཟླ་དང་པོའི་ནང་སྤོས་ལྡན་བོད་ཁྲོམ་ནས་བློ་སེམས་གཅིག་ཏུ་མཐུན་པའི་གྲོགས་དམ་པ་ཟུར་མང་ཀརྨ་ལྷ་དབང་ལགས་དང་མཉམ་དུ་གླིང་རྗེ་གེ་སར་དང་འབྲེལ་བའི་དུས་ཆེན་སྐོར་བགྲོ་གླེང་མཛད་མཐར།འཁྲུངས་སྐར་དུས་ཆེན་ཞིག་གཏན་ཁེལ་བཟོས་ན་བཟང་བར་བློ་ཁ་མཐུན་པ་དང་།དུས་ཆེན་གྱི་གཞི་འཛིན་ས་གཙོ་བོ་ཡང་གླིང་ཚང་རང་གི་རྒྱལ་ཁོངས་འདན་སྨད་ཁྲོམ་ཐོག་དགོན་སར་ཚང་དུ་བོད་རབ་བྱུང་༡༥པའི་ཤིང་ཕོ་རྟ་སྟེ།སྤྱི་ལོ་༡༨༩༤་ལོར་སྐུ་འཁྲུངས་ཤིང་།གླིང་ཚང་ས་སྐྱོང་བསྟན་་འཛིན་ཆོས་ཀྱི་རྒྱལ་པོའི་འཕྲུལ་བློན་ཆེ་བཞིའི་ཡ་གྱལ།མཛངས་པའི་བློན་ཆེན་འགྱུར་མེད་ཐུབ་བསྟན་འཇམ་དབྱངས་གྲགས་མཆོག་གིས་ཀུན་མཁྱེན་བླ་མ་མི་ཕམ་རྒྱ་མཚོ་སོགས་མཁས་གྲུབ་མང་པོའི་བཞེད་དགོངས་ལྟར་དང་།ལྷག་པར་གདོང་འབུམ་པའི་ཞལ་དཀར་གྱི་གདུང་བརྒྱུད་བར་མ་ཆད་པའི་གླིང་ཚང་རྒྱལ་ཁྱིམ་དུ་སྔར་ནས་བཞུགས་པའི་དཔེ་ཆ་ཁུངས་ལྡན་ཞིག་དང་།བུ་ལྷ་ནོར་བུའི་འཁྲུངས་གླིང་གཉིས་ཁུངས་བཙུན་པར་བཟུང་སྟེ་ཞིབ་བྲིས་མཛད་པའི་རྣམ་ཐར་རྟོགས་བརྗོད།གླིང་རྗེ་གེ་སར་སྐུ་འཁྲུངས་སྐོར་ཕྱོགས་ནས་སྤྱི་ཚོགས་ཁྲོད་རྒྱུག་ཆེ་ཞིང་ཀུན་གྱིས་ཁས་ལེན་པའི་སྒྲུང་དཔེ་རྩ་ཆེན་འཁྲུངས་གླིང་མེ་ཏོག་ར་བ་ལས།དེ་ནས་སྟག་ལོ་རྒྱལ་ཟླ་བའི་ཚེས་བཅོ་ལྔའི་ཉིན་པར།ཞེས་གསལ་བ་དང་།དེ་བཞིན་དུ་གླིང་རྗེ་གེ་སར་སྐྱེས་བུ་ཆེན་པོའི་ཡེ་ཤེས་སྒྱུ་མའི་སྐུས་རྗེས་སུ་བཟུང་བའི་གྲུབ་ཐོབ་གཏེར་སྟོན་ཆེན་པོ་མདོ་མཁྱེན་བརྩེ་ཡེ་ཤེས་རྡོ་རྗེའི་སྙན་བརྒྱུད་ལས་འཁྲུངས་པའི་གླིང་སྐྱེས་བུའི་ཆོས་སྒྲུང་སིལ་མ་ལས་གསེར་ཆོས་འོག་མིན་སྒྲོད་པའི་ཐེམ་སྐས་གསང་བའི་རྒྱ་ཅན་ལས་ཀྱང་།སྟག་གི་ལོ་རྒྱལ་ཟླ་བའི་ཚེས་བཅོ་ལྔ་ལ་ལྷ་ཀླུ་གཉན་སྲིང་རང་དང་བཅས་པ་ངོ་མཚར་བའི་ལྟས་དཔག་ཏུ་མེད་པ་དང་བཅས་སྐུ་བསྟམ་མོ༔ཞེས་གསལ་བ་དང་།གཞན་དབུས་ལྷ་ལྡན་ཕྱོགས་ཀྱི་གླིང་སྒྲུང་དཔེ་དཀོན་ཐ་རམ་དགོས་འདོད་གཏེར་རྫོང་།སོགས་གླིང་རྗེ་འཁྲུངས་སྐོར་དང་འབྲེལ་ཡོད་ཀྱི་སྒྲུང་དཔེ་གསར་རྙིང་མང་པོ་ཞིག་ཕན་ཚུན་བསྡུར་ནས་འོང་ན།རྒྱལ་ཟླ་བའི་ཚེས་བཅོ་ལྔ་ཉིན་ནི་མི་རྗེ་གེ་སར་སྐྱེས་བུ་དོན་གྲུབ་མཆོག།མདོ་ཁམས་གླིང་གི་ཡུལ་དུ་འཁྲུངས་པའི་དུས་ཆེན་གྱི་ཉིན་མོར་གཏན་ཁེལ་ཆོག་པའི་ངེས་ཤེས་རྙེད།སྤྱིར་རྒྱལ་ཟླ་བ་དེ་ལ་ངོས་འཛིན་ཚུལ་ཐད་ནས་བོད་ཀྱི་སྐར་རྩིས་ལ།ཕུག་ལུགས་དང་།མཚུར་ལུགས།གཞན་ཆགས་མེད་དང་དགེ་རྩེ་པཎ་ཆེན་གྱི་ལུགས་སོགས་འདྲ་མིན་འགའ་མཆིས་ཀྱང་།ཉེ་རབས་བོད་སྤྱི་ཡོངས་ནས་རྒྱལ་ཟླར་ངོས་འཛིན་བཞིན་པ་ནི།ཟླ་བཅུ་གཉིས་པ་ཡིན་པས་དེས་ན་ཉེ་ལམ་གྱི་རྩི་སྟངས་ལ་སྒོ་བསྟུན་ཏེ་ཟླ་བཅུ་གཉིས་པའི་ཚེས་ཆེན་བཅོ་ལྔ་འཁྲུངས་སྐར་དུས་ཆེན་ལ་གཏན་ཁེལ་ཐུབ་ན་མི་ཆོག་པ་མེད་ཅིང་།ཟླ་ཚེས་ངོས་འཛིན་སོགས་ལ་སྟབས་བདེ་བར་མཐོང་སྟེ།སྤྱི་ལོ་༢༠༡༣༡༢༦སྟེ་བོད་ཆུ་སྦྲུལ་ལོའི་རྒྱལ་ཟླ་བའི་ཚེས་བཅོ་ལྔའི་ཉིན་གྱི་སྔ་མོར།གདན་ས་སེང་འབྲུག་སྟག་རྩེ་རུ་བཞུགས་པའི་གླིང་སྤྲུལ་ཀུན་བཟང་རྒྱལ་མཚན་མཆོག་ལ་འཕྲིན་ལམ་ནས་དེ་རིང་གླིང་གེ་སར་གྱི་འཁྲུངས་སྐར་གཏན་ཁེལ་གྱི་བྱ་བ་ཞིག་དབུ་རྩོམ་བཞིན་ཡོད་པས་ཐུགས་གཏད་གནང་རོགས་ཞེས་སྐྱབས་འཇུག་དང་བཅས།གྲོགས་ཀརྨ་ལྷ་དབང་དང་མཉམ་དུ་གླིང་རྗེ་འཁྲུངས་སྐར་དུས་ཆེན་གྱི་ཉིན་མོའི་སྐར་འཛིན་རྟེན་འབྲེལ་དུ་སྐྱེས་བུ་ཆེན་པོའི་རྣལ་འབྱོར་ཀྱི་སྒོ་ནས་ཚོགས་མཆོད་ཡིད་སྤྲོ་བ་ཞིག་བྱ་ཆེད་ཕྱི་རོལ་དུ་ཚོགས་རྫས་དང་།བདུག་སྤོས་ཛ་གད་སོགས་ཉོ་སྒྲུབ་བྱེད་དུ་ཕྱིན་སྐབས།འཇམ་དབྱངས་ཀརྨ་བི་ཤྭའི་བཟོ་རྩལ་གླིང་གི་སྤྱི་གཉེར་བླ་མ་འཇམ་དབྱངས་འོད་ཟེར་ལགས་ཀྱིས་མ་སྐུལ་རང་འགུལ་གྱིས་གཟི་སྒྲོམ་ཁྲ་བོ་ཡིད་འོང་ཞིག་ཁྲ་མོ་གླིང་གི་བླ་གཟི་ཡིན་ཞེས་རྟེན་འབྲེལ་གྱི་ལེགས་བཤད་བཅས་གནང་བས་རྟེན་འབྲེལ་ལེགས་ཕྱོགས་སུ་འགྲིགས།དེ་ནས་ཚོགས་རྫས་དང་ཛ་གད་སོགས་རྒྱས་སྤྲོས་འཚམ་པ་ཞིག་བསྒྲུབས་རྗེས་ཕྱིར་ཁྲུང་ཁྲུང་དཀར་མོའི་གསོལ་སྟོན་གླིང་ཞེས་པའི་ཡང་སྟེང་རང་ཉིད་ཞག་སྡོད་བྱེད་གནས་ཝེར་མ་དགྱེས་པའི་འོད་ཁང་དུ་ལོག་ཏེ།མཆོད་བཤམས་ཡིད་དུ་འོང་བ་ཞིག་བྱས་རྗེས་གྲོགས་ཀརྨ་ལྷ་དབང་གིས་དབུ་འདྲེན་གནང་བ་བཞིན།ཀུན་མཁྱེན་བླ་མ་འཇམ་དབྱངས་མི་ཕམ་རྣམ་རྒྱལ་རྒྱ་མཚོ་དང་།༧ཆོས་རྗེ་བླ་མ་འཇིགས་མེད་ཕུན་ཚོགས་འབྱུང་གནས་ཡབ་སྲས་ཟུང་གི་རྡོ་རྗེའི་གསུང་བྱིན་རླབས་ཅན་དག་གི་སྒོ་ནས་གླིང་སྐྱེས་བུའི་ཚོགས་མཆོད་དང་བསྟོད་སྐུལ་རྒྱས་བསྡུས་འཚམ་པ་ཞིག་ཕུལ་ཏེ།གླིང་རྗེ་གེ་སར་རྒྱལ་པོའི་འཁྲུངས་སྐར་དུས་ཆེན་སྐར་བདག་བྱས་པའི་རྟེན་འབྲེལ་གྱི་སྒོ་མོ་ལེགས་པར་ཕྱེས་པར་མ་ཟད།བྱ་བ་དེ་གླིང་གེ་སར་རིག་གནས་དྲ་བ་དང་མཚོ་སྔོན་པོ་བོད་ཡིག་ཟིན་བྲིས་སོགས་དུས་རབས་ཀྱི་འཕྲིན་སྐྱེལ་དྲ་ལམ་སོ་སོ་བརྒྱུད་ཁྱབ་བསྒྲགས་དང་རྒྱུད་སྤེལ་བྱས།དེ་ནས་བཟུང་ལོ་རེ་བཞིན་རྒྱལ་ཟླའི་ཚེས་ཆེན་བཅོ་ལྔར་གླིང་རྗེ་འཁྲུངས་སྐར་དུ་དྲྭ་ལམ་འཕྲིན་སྟེགས་སོ་སོ་ནས་ཁྱབ་སྒྲོག་དང་།གླིང་གེ་སར་དང་འབྲེལ་ཡོད་ཀྱི་ཚོགས་པ་སོ་སོར་ཚོགས་མཆོད་སོགས་རྣམ་དཀར་དང་འབྲེལ་བའི་བྱ་འགུལ་རེ་སྤེལ་རྒྱུ་རྒྱུན་མཐུད་ཀྱི་རེ་སྐུལ་བཅས་འཁྲུངས་སྐར་དུས་ཆེན་རྒྱ་ཁྱབ་ཏུ་བཏང་པ་ཡིན་ལ།ལྷག་པར་དུ་གླིང་སྤྲུལ་ཀུན་བཟང་རྒྱལ་མཚན་མཆོག་གི་བཀའ་དྲིན་ལ་བརྟེན་གླིང་དཀར་པོའི་གདན་ས་སེང་འབྲུག་སྟག་རྩེ་ནས་དུས་ཆེན་ལ་ལོ་རེ་བཞིན་ཚོགས་མཆོད་སོགས་བྱ་འགུལ་རྒྱུན་མ་ཆད་པར་སྤེལ་རོགས་གནང་པ་དང་།ནང་སྒོས་སུ་ད་ལོ་ཕྲན་གྱིས་རེ་སྐུལ་བཞིན་གླིང་སྤྲུལ་ཀུན་བཟང་རྒྱལ་མཚན་ཁོང་གིས་ཐུགས་བསྐྱེད་དང་བརྩོན་སྟོབས་རྒྱ་ཆེན་པོས་རྒྱལ་ཡོངས་གེ་སར་བྱ་བའི་གཞུང་ལས་ཁང་དང་།མཚོ་སྔོན་གེ་སར་ཞིབ་འཇུག་ཁང་།མགོ་ལོག་ཁུལ་གེ་སར་བྱ་བའི་དབུ་ཁྲིད་ལས་བྱེད་རྣམས་ལ་རིམ་པ་བཞིན་སྙན་ཞུ་དང་དགོངས་སྐོར་ཡང་དག་པ་བརྒྱུད།ཆོས་མཐུན་དང་ཁྲིམས་མཐུན་ངང་ཁོང་གིས་བཙུགས་པའི་མཚོ་སྔོན་སེང་འབྲུག་སྟག་རྩེ་བོད་ཀྱི་རིག་གནས་ཁྱབ་སྤེལ་ཚད་ཡོད་སྤྱི་གཉེར་ཁང་དང་།གླིང་གེ་སར་རིག་གནས་ཀྱི་གཙོ་བདག་རིམ་པ་སོ་སོའི་ལས་ཁུངས་ལྟེ་གནས་རྣམས་དང་ཕན་ཚུན་མཉམ་འབྲེལ་གྱི་ཐབས་ལམ་ལེགས་པོ་བཙལ་ཏེ།གླིང་གེ་སར་རིག་གནས་ཀྱི་དཔྱད་གླེང་འདུ་འཛོམས་ཆེན་མོ་སྐབས་དང་པོ།བོད་རབ་བྱུང་༡༧པའི་མེ་བྱ་ལོའི་ཟླ་བཅུ་བའི་ཚེས་བཅུ་དགུ་སྟེ།སྤྱི་ལོ་༢༠༡༧ལོའི་ཟླ་༡༢པའི་ཚེས་༦ཉིན།